32006D0633
L 258/7
JURNALUL OFÍCIAL AL UNIUNII EUROPENE
DECIZIA COMISIEI
din 15 septembrie 2006
de modificare a Deciziei 2005/393/CE privind zonele de restricție pentru febra catarală ovină
[notificată cu numărul C(2006) 4132]
(Text cu relevanță pentru SEE)
(2006/633/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (bluetongue) (1), în special articolul 6 alineatul (1) paragraful al doilea, articolul 8 alineatul (2) litera (d) și alineatul (3), articolul 9 alineatul (1) litera (c) și articolul 19 paragraful al treilea,
întrucât:
(1)
Directiva 2000/75/CE stabilește normele de control și măsurile de combatere a febrei catarale ovine în Comunitate, în special stabilirea de zone de protecție și de supraveghere, precum și interdicția de a scoate animale din aceste zone.
(2)
Decizia 2005/393/CE a Comisiei din 23 mai 2005 privind zonele de protecție și de supraveghere pentru febra catarală ovină și condițiile aplicabile circulației din sau prin aceste zone (2) prevede delimitarea marilor zone geografice în care statele membre trebuie să stabilească zone de protecție și de supraveghere („zone de restricție”) pentru febra catarală ovină.
(3)
Prin Decizia 2006/591/CE, Comisia a modificat Decizia 2005/393/CE în ceea ce privește delimitarea zonelor de restricție stabilite, după ce a fost informată cu privire la focarele de febră catarală ovină de către autoritățile competente din Țările de Jos, Germania și Belgia.
(4)
La 31 august și, respectiv, 5 septembrie 2006, Franța și Germania au informat Comisia cu privire la existența unor noi cazuri confirmate de febră catarală ovină. Având în vedere depistarea acestor noi cazuri, trebuie modificată Decizia 2005/393/CE pentru a redefini zona de restricție care acoperă regiunea contaminată.
(5)
Având în vedere măsurile adoptate de statele membre respective pentru a evita propagarea bolii, circulația animalelor sensibile la boală în zona de supraveghere trebuie să fie autorizată sub controlul autorităților competente în cauză.
(6)
La cererea autorității competente din Țările de Jos, trebuie aduse modificări minore delimitării zonei de restricție referitoare la Țările de Jos.
(7)
Pentru a evita propagarea bolii, prezenta decizie trebuie aplicată de urgență.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/393/CE se modifică după cum urmează:
1.
Articolul 2 se înlocuiește cu următorul text:
„Articolul 2
Delimitarea zonelor de restricție
Zonele de restricție sunt delimitate în zonele geografice globale enumerate pentru zonele A, B, C, D, E și F în anexa I.
Derogările de la interdicția de ieșire pentru aceste zone de restricție nu se acordă decât în conformitate cu articolele 3, 4, 5 și 6.
În cazul zonei de restricție E, circulația animalelor vii din speciile de rumegătoare între Spania și Portugalia este supusă autorizării respectivelor autorități competente, pe baza unui acord bilateral.
În cazul zonei de restricție F, se autorizează circulația animalelor vii din specii sensibile la febra catarală ovină, precum și a materialului seminal, a ovulelor și a embrionilor acestora în interiorul zonei. Cu toate acestea, în statele membre care au stabilit o zonă de supraveghere, circulația în această zonă nu poate avea loc decât după ce a fost autorizată de autoritatea competentă din locul de destinație.
De asemenea, prezenta decizie nu se aplică circulației materialului seminal, a ovulelor și a embrionilor prelevați sau produși înainte de 1 mai 2006.”
2.
Articolul 2a se înlocuiește cu următorul text:
„Articolul 2a
Derogare de la interdicția de circulație în zona de 20 km
Prin derogare de la articolul 6 alineatul (1) litera (c) din Directiva 2000/75/CE, următoarele animale sunt exceptate de la interdicția de circulație în zona de 20 km:
-
animalele destinate sacrificării imediate, prin aprobarea autorității sanitar-veterinare competente;
-
animalele destinate unei exploatații situate în zona de 20 km;
-
animalele destinate unei exploatații situate în zona de restricție, prin aprobarea autorităților sanitar-veterinare competente din locurile de origine și de destinație și în condițiile de sănătate animală pe care le stabilesc acestea și care ar trebui să cuprindă cel puțin condiții de protecție a animalelor împotriva oricărui atac al vectorilor.”
3.
Anexa I se modifică în conformitate cu anexa la prezenta decizie.
Articolul 2
Prezenta decizie se aplică din ziua următoare datei publicării în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 15 septembrie 2006.